Na osnovu člana 22. Statuta Brčko distrikta Bosne i Hercegovine-prečišćen tekst («Službeni glasnik Brčko distrikta BiH», broj 2/10), Skupština Brčko distrikta Bosne i Hercegovine, na \_\_\_\_ redovnoj sjednici održanoj \_\_\_\_\_\_\_\_\_\_\_ 2018. godine, u s v a j a

**ZAKON O PČELARSTVU**

**I OSNOVNE ODREDBE**

**Član 1.**

**(Predmet)**

(1) Ovim zakonom uređuje se držanje i uzgoj pčela, način i uslovi za postavljanje pčelinjaka, ispaša pčela, način transporta pčela i uslovi za selidbu na pčelinju pašu, uspostavljanje i vođenje katastra pčelinjih paša, zdravstvena zaštita pčela, zaštita pčela od trovanja, uslovi za proizvodnju i promet pčelinjih zajednica, matica i pčelinjih proizvoda, uspostavljanje evidencije pčelara i pčelinjaka, oblast udruživanja i organizovanja pčelarskih organizacija i druga pitanja koja su od značanja za oblast pčelarstva na teritoriji Brčko distrikta BiH.

**Član 2.**

**(Definicije)**

(1) Pojedini pojmovi koji se koriste u ovom zakonu imaju sljedeće značenje:

a) Pčelarstvo je grana poljoprivrede koja se bavi držanjem, uzgojem, razmnožavanjem, proizvodnjom i prometom domaće sive pčele – Apis meliffera carnica, proizvodnjom i prometom pčelinjih proizvoda te oprašivanja bilja putem pčela;

b) Pčelinja zajednica je skup pčela (matica, radilice, trutovi i pripadajuće leglo) nastanjenih na saću u košnici;

c) Pčelinjak je skup pčelinjih zajednica koje su smještene na slobodnom prostoru, odnosno u posebnoj stabilnoj ili montažnoj kućici, a može biti i ugrađen u vozilo za prevoz;

d) Pčelar je fizičko ili pravno lice koje se bavi proizvodnjom i gajenjem pčela i prometom pčela i pčelinjih proizvoda u skladu sa ovim zakonom;

e) Stacionirani pčelinjak je pčelinjak na kojem pčelinje zajednice borave tokom cijele godine;

f) Seleći pčelinjak je pčelinjak koji pčelar u sezoni cvjetanja i medenja medonosnog i drugog bilja prevozi sa paše na pašu;

g) Katastar pčelinje paše je baza podataka o prostornom rasporedu pčelinjih paša, pčelinjaka i pčelara u Brčko distriktu BiH (u daljem tekstu: Katastar);

h) Pašni red propisuje način upravljanja i korištenja pčelinjih paša;

i) Evidencija pčelara, košnica i pčelinjaka je baza podataka koja obuhvata popis pčelara, broj pčelinjih zajednica, pčelinjaka i košnica u Brčko distriktu BiH;

j) Pčelinji proizvodi su: rojevi pčela, matice, med, polen, perga, vosak, propolis, matična mliječ i pčelinji otrov;

k) Pčelinja paša je medonosno i drugo bilje određene strukture na pojedinom lokalitetu koje posjećuju pčele zbog skupljanja nektara, medne rose, propolisa i polena;

l) Reprocentar je mjesto za kontrolisanu i polukontrolisanu oplodnju matica, a selekcijski centar je mjesto za sprovođenje selekcijskih metoda u gajenju matica;

m) Ovlašteno lice je lice određeno od strane nadležnog organa za poljoprivredu jedinice lokalne samouprave;

n) Fenološka karta je skup podataka o mogućnosti paše, po vrstama pčelinje paše;

o) Apitehničke mjere su postupci u savremenoj tehnologiji pčelarstva (izimljavanje pčelinjih društava, prehrana, proširenje legla i gnijezda, sprečavanje prirodnog rojenja, vještačko razrojavanje, proizvodnja matica, uzimljavanje pčela i slično);

p) Pčelinja hrana je: cvjetni prah-polen, nektar, med, medljika i voda;

r) Košnica je nastamba koja sadržava koloniju pčela medarica, koja se koristi za proizvodnju meda, ostalih proizvoda pčelarstva ili rasplodnog materijala medonosnih pčela i sve elemente potrebne za njihovo prezimljavanje;

s) Leto je otvor na prednjem dijelu košnice (ulaz u košnicu);

t) Pčelarske organizacije su pravna lica registrovana na osnovu Zakona o udruženjima i fondacijama Brčko distrikta ("Službeni glasnik Brčko distrikta BiH" broj: 12/02 i 19/07).

**Član 3.**

**(Zaštita autohtone rase pčela)**

Za uzgoj i reprodukciju pčela u Brčko distriktu BiH mogu se koristiti samo matice sive pčele – Apis mellifera.

**Član 4.**

**(Uslovi za obavljanje pčelarske djelatnosti)**

(1) Pčelarskom djelatnošću se mogu baviti:

a) pravna lica i preduzetnici koji u radnom ili ugovornom odnosu imaju lice sa položenim pčelarskim ispitom ili lice oslobođeno polaganja pčelarskog ispita i raspolažu sa odgovarajućom pčelarskom opremom i košnicama sa pčelinjim društvom;

b) fizička lica koja imaju položen pčelarski ispit ili su oslobođena polaganja pčelarskog ispita i raspolažu sa odgovarajućom pčelarskom opremom i košnicama sa pčelinjim društvom;

(2) Od polaganja pčelarskog ispita oslobođena su:

a) lica koja su u toku školovanja izučavala i položila predmet PČELARSTVO, ili

b) lica koja na dan stupanja na snagu ovog zakona imaju pčelarski staž i član su udruženja pčelara najmanje tri godine;

(3) Odjeljenje za poljoprivredu, šumarstvo i vodoprivredu Vlade Brčko distrikta BiH (u daljnjem tekstu: Odjeljenje) donosi Pravilnik za polaganje pčelarskog ispita kojim se utvrđuju uslovi i načini za polaganje pčelarskog ispita**.**

**Član 5.**

**(Postavljanje pčelinjaka)**

(1) Pčele se uzgajaju u košnicama na pčelinjaku.

(2) Pčelinjak može biti postavljen:

a) na otvorenom prostoru;

b) u objektu izgrađenom od čvrstog materijala;

c) na pčelarskom vozilu.

(3) Pčelinjak, u zavisnosti da li se preseljava sa stalnog mesta držanja može biti:

a) stacionirani pčelinjak u kojem pčelinja društva borave u toku cijele godine

b) seleći pčelinjak koji pčelar, u sezoni cvetanja medonosnog bilja, seli sa jedne pčelinje paše na drugu pčelinju pašu.

(4) Pčelar je dužan postaviti pčelinjak tako da pčele ne smetaju najbližim susjedima, prolaznicima, stoci i javnom prometu u skladu sa odredbama člana 6. ovog Pravilnika.

**II UZGOJ PČELA U STACIONARNOM PČELINJAKU**

**Član 6.**

**( Postavljanje stacioniranog pčelinjaka )**

(1) Uzgoj pčela u stacioniranom pčelinjaku vrši se pod slijedećim uslovima:

a) Da je pčelinjak postavljen na udaljenosti koja mora biti najmanje:

1) 100 metara vazdušne linije od proizvođačkih i prerađivačkih pogona, koji vrše preradu poljoprivrednih proizvoda, odnosno 100 metara vazdušne linije od ostalih pogona te turističkih objekata za vrijeme turističke sezone;

2) 50 metara vazdušne linije od objekata za boravak ljudi ili uzgoj životinja,  osim ako se radi o vlastitim objektima pčelara gdje ova udaljenost može biti i manja;

3) 200 metara vazdušne linije od predškolske ili školske ustanove, internata, igrališta i drugih sportskih terena za djecu i odrasle;

4) 100 metara vazdušne linije od željezničke pruge;

5) 15 metara vazdušne linije od kategorisanog puta, odnosno najmanje pet metara vazdušne linije ako između pčelinjaka i kategorisanog puta postoji prepreka visine 2,20 metra (zid, objekat, gusto zasađena stabla, živa ograda, ograda bez otvora i drugo);

6) 300 metara vazdušne linije od prvog susjednog pčelinjaka koji ima najmanje 21 košnicu ili 200 metara vazdušne linije od susjednog pčelinjaka koji ima do 20 košnica, a koji se nalaze van naseljenog mjesta;

7) 50 metara vazdušne linije od prvog susjednog pčelinjaka, koji se nalazi u naseljenom mjestu;

b) Da leta (otvori) svih košnica, nukleusa i oplodnjaka ne budu direktno okrenuta prema: vratima i prozorima stambenih i poslovnih zgrada, predškolskih i školskih ustanova, internata, objekata za stoku,prema kategorisanim putevima, međi susjednog imanja.

c) Stacionirani pčelinjak do 10 pčelinjih zajednica kojem je izletna strana okrenuta prema tuđem zemljištu ili javnom putu mora biti udaljen od međe zemljišta, odnosno ruba puta najmanje 10 metara vazdušne linije.

d) Kod stacioniranih pčelinjaka koji ima 11-20 pčelinjih zajednica udaljenost od izletne strane do međe tuđeg zemljišta odnosno ruba javnog puta mora biti najmanje 20 metara vazdušne linije.

e) Kada u stacioniranom pčelinjaku ima više od 20 pčelinjih zajednica udaljenost od izletne strane do ruba javnog puta mora biti najmanje 50 metara vazdušne linije, a od međe zemljišta najmanje 20 metara vazdušne linije.

(2) Izuzetno od odredbe stava (1) ovog člana udaljenost od susjednog pčelinjaka, može biti i manja ako se pčelari susjednih pčelinjaka ili vlasnici susjednih zemljišta odnosno objekata za boravak ljudi ili uzgoj životinja o tome pisano usaglase;

(3) Stacionirani pčelinjak se može postaviti u zaštićenom području pod uslovima koje odredi upravljač zaštićenog područja, u skladu sa zakonom kojim se uređuju zaštićena područja;

(4) Stacionirani pčelinjak se ne može postavljati u gusto naseljenoj gradskoj zoni, osim uz saglasnost Odjeljenja;

(5) Prepreka iz stava (1) tačke a) podtačka 5) ovoga člana mora biti udaljena najmanje 4 metra od otvora košnice;

(6) Minimalna udaljenost između stacioniranog pčelinjaka i selekcijskog centra mora biti veća od tri kilometra vazdušne linije;

(7) Poslije postavljanja stacioniranog pčelinjaka, mora se odmah na vidljivom mjestu postaviti ploča za obilježavanje pčelinjaka sa imenom i prezimenom vlasnika pčelinjaka, adresom i brojem telefona;

(8) Ako su pčele na ispaši postavljene u blizini kategorisanih puteva, potrebno je, lijevo i desno od fronta postavljenih košnica, staviti ploče ne manje dimenzije 500 x 500 mm sa naznakom: “Pažnja! Pčele na ispaši”.

**III UZGOJ PČELA U SELEĆEM PČELINJAKU, PREVOZ I ISPAŠA PČELA**

**Član 7.**

**(Postavljanje selećeg pčelinjaka)**

(1) Pčelar može preseljavati pčelinjak radi obezbjeđenja pčelinje paše i tokom sezone može imati nekoliko privremenih mjesta držanja i zimovnik.

 (2) Uzgoj pčela može se vršiti u selećem pčelinjaku ako su ispunjeni uslovi iz člana 6. stav (1), i člana 8. stav (1) ovog Zakona.

(3) Pčele se mogu seliti zbog ispaše samo iz područja slobodnih od zaraza i na nezaražena područja pčelinjim bolestima.

(4) Svaku pošiljku i preseljenje pčela mora pratiti potvrda o zdravstvenom stanju životinja.

(5) Preseljenje pčela dopušteno je samo ako su sve pčelinje zajednice zdrave što se dokazuje potvrdom o zdravstvenom stanju, u skladu sa propisima kojima se uređuje zdravstvena zaštita životinja.

(6) Seleći pčelinjak se ne može postaviti ispred ranije doseljenog pčelinjaka, ako se leta usmjeravaju u istom pravcu ranije doseljenog pčelinjaka.

(7) Prednost za postavljanje selećeg pčelinjaka ima pčelar koji je prvi formirao ili doselio pčelinjak na odabrano stajalište.

(8) U slučaju postavljanja selećeg pčelinjaka na novu lokaciju radi prezimljavanja pčelinjih društava, udaljenost između stajališta za prezimljavanje i najbližeg stacioniranog pčelinjaka mora biti najmanje 300 metara vazdušne linije.

**Član 8.**

**(Zahtjev za smještaj selećeg pčelinjaka)**

(1) Pčelar koji prevozi svoj pčelinjak sa jednog mjesta na drugo područje na teritoriji Brčko distrikta, dužan je posjedovati rješenje o odobrenju za smještaj selećeg pčelinjaka.

(2) Rješenje iz stava (1) ovog člana donosi Odjeljenje a na osnovu zahtjeva za odobravanje smještaja pokretnog pčelinjaka koji se nalazi na obrascu u Prilog I ovog Zakona i čini njegov sastavni dio.

(3) Zahtjev za donošenje rješenja iz stava (2) ovog člana sadrži:

a) Ime i prezime, odnosno naziv vlasnika pčelinjaka;

b) Jedinstveni identifikacioni broj pčelinjaka;

c) Broj pčelinjih društava/košnica koje se prevoze;

d) Polazno mjesto i odredište na koje se sele pčelinja društva;

e) Vrijeme boravka pčela na traženoj lokaciji;

f) Relaciju, trasu puta kojom se namjerava prevoziti pčelinjak i

g) Ime i prezime pratioca pčela.

(4) Uz zahtjev iz stava (2) ovog člana, pčelar prilaže:

a) pismenu saglasnost vlasnika, odnosno korisnika zemljišta na kojem će biti postavljen pčelinjak

b) potvrdu o zdravstvenom stanju pčela.

(5) Ako korisnik ispaše prouzroči materijalnu štetu vlasniku odnosno korisniku zemljišta, vlasnik odnosno korisnik zemljišta može tražiti da se pčelinjak ukloni. Korisnik ispaše u tom slučaju je dužan ukloniti pčelinjak najkasnije u roku od sedam dana i vlasniku odnosno korisniku zemljišta nadoknaditi pričinjenu štetu po važećoj tržišnoj cijeni, a u skladu sa zakonom kojim se uređuje pitanje naknade štete.

**Član 9.**

**(Dozvola za smještaj pčelinjaka)**

(1) Nadležno Odjeljenje je dužno u roku od 5 radnih dana od dana podnošenja zahtjeva i dokumentacije iz člana 8. stav (4), donijeti Rješenje kojim će odobriti ili odbiti postavljenje pčelinjaka na traženu lokaciju.

(2) Smatra se da je dozvoljeno smještanje pčelinjaka na traženom području ako se u propisanom roku iz stava (1) ovog člana ne izda saglasnost ili ne obavijesti pčelar.

(3) U slučaju pojave zarazne bolesti, vremenske nepogode, požara, poplave, i drugih okolnosti koje mogu ugroziti pčele kao i u slučaju slabe paše, pčelar može da preseli pčelinjak bez odlaganja, o čemu je dužan odmah pisanim putem obavijestiti Odjeljenje.

**Član 10.**

**(Ispaša pčela)**

(1) Korištenje medonosnog i drugog bilja za pčelinju pašu na teritoriji Brčko distrikta je slobodno i bez naknade.

(2) Pčelari iz drugih jedinica lokalnih zajednica u BiH i drugih zemalja mogu koristiti pčelinju pašu na teritoriju Brčko distrikta samo uz saglasnost Odjeljenja.

(3) Korištenje pčelinje paše ili postavljanje selećeg pčelinjaka na zemljištu u državnom vlasništvu uređuje Odjeljenje u saradnji sa nadležnim institucijama u naseljenom mestu u kome se nalazi državno zemljište odnosno pčelinja paša .

(4) Pčelar je dužan da stalno radi na proširivanju pčelinje ispaše zasađivanjem i njegovanjem bilja, koje koriste pčele i preseljenjem pčela na mjesto gdje bi pčele mogle imati bolju ispašu.

(5) Pčelarske organizacije i njihovi savezi, zadruge i privatne firme trebaju međusobno i u saradnji sa odgovarajućim naučno-stručnim ustanovama raditi na uvođenju novog medonosnog bilja u cilju obogaćivanja pčelinjih paša.

(6) Pčelinja ispaša se može organizovati u okviru prirodnih i drugih mogućnosti za iskorištavanje na određenom području i mora biti određena katastrom ispaše.

**Član 11.**

**(Prevoz pčela)**

(1) Pčele je dozvoljeno prevoziti u odgovarajućim prijevoznim sredstvima, pri čemu tokom prevoza leta moraju biti zatvorena radi sigurnosti saobraćaja, zaštite ljudi i dobrobiti pčela.

(2) Pčelar je dužan prevoz pčela organizovati tako da se izbjegne patnja i uginuće pčela te da se mogućnost otvaranja, prevrtanja i oštećenja košnica tokom transporta, svede na najmanju moguću mjeru.

(3) Pčelinje zajednice koje se sele na ispašu moraju obavezno imati pratioca.

(4) Paketni rojevi i matice s pčelama pratiljama koje se prevoze ne trebaju imati pratitelja.

(5) Pčelar je obavezan postaviti na vozilo kojim prevozi pčelinjak vidno upozorenje: „PAŽNJA – PREVOZ PČELA“.

(6) Šef Odjeljenja donosi Pravilnik kojim propisuje način i uslove prevoza pčela.

**Član 12.**

**(Pčelarska vozila)**

Pčelarska vozila su vozila namijenjena i konstrukcijski prilagođena za prijevoz pčela, registracija, tehnički uslovi korištenja regulisana su Zakonom o sigurnosti saobraćaja u BiH (Službeni glasnik BiH broj: br. 6/06, 75/06, 44/07, 84/09, 48/10 , 18/13 i 8/17).

**Član 13.**

**(Evidencija o pčelarskim vozilima)**

Nadležno Odjeljenje će u saradnji sa udruženjima pčelara voditi evidenciju pčelarskih vozila, a ista će sadržavati podatke na osnovu kojih je vidljivo ko je seleći pčelar, vrsta vozila, karakteristike vozila, kao i drugi neophodni podaci o utvrđivanju statusa selećih pčelara.

**Član 14.**

**(Odbjegli roj)**

(1) Vlasnik, odnosno korisnik zemljišta dužan je pčelaru omogućiti prolaz preko zemljišta u cilju praćenja i hvatanja odbjeglog roja pčela.

(2) U slučaju kada pčelar prilikom praćenja i hvatanja pčela pričini štetu vlasniku, odnosno korisniku zemljišta dužan je štetu nadoknaditi po važećoj tržišnoj cijeni.

(3) Ako odbjegli roj pčela pčelar ne skine u roku od 24 časa, smatra se da je njegov vlasnik lice koje pronađe i obezbijedi pčele.

**IV KATASTAR I PAŠNI RED**

**Član 15.**

**(Sadržaj katastra)**

(1) Katastar pčelinjih paša je baza podataka o prostornom rasporedu pčelinjih paša, pčelinjaka, pčelara, i obavezna je podloga za uređivanje ispašnog reda između pčelara.

(2) Za izradu katastra pčelinjih ispaša koriste se mapa u omjeru 1: 25 000 ili 1: 50 000.

(3) Katastar pčelinjih paša uspostavlja i vodi Odjeljenja u saradnji sa udruženjem pčelara Brčko distrikta BiH.

(4) Katastrom pčelinjih paša se određuje:

a) raspored i hektarska površina pašnog izvora u ukupnom biljnom sastavu na tom području;

b) priroda ispaše, koja može biti oprašivački servis, razvojna ispaša, ekonomska ispaša ili ispaša za održavanje koja omogućuje prezimljavanje ili dopunjavanje zimskih zaliha za pčele;

c) kalendarski period medenja;

d) smještaj svih stalnih pčelinjaka na tom području i tačan broj košnica;

e) preporučeni broj košnica koje se mogu doseliti i preporučene lokacije na tom području u vrijeme pojedinih ispaša.

(5) Fenološku kartu vodi Odjeljenje.

(6) Katastar pčelinjih paša će se uspostaviti najkasnije u roku od 5 godina, odnosno kada se uspostave tehnički uslovi za njegovu izradu.

(7) Odjeljenje će, do uspostave katastra pčelinjih paša, u suradnji sa udruženjem pčelara napraviti
Plan i raspored pčelinjih zajednica na sezonske ispaše, imajući u vidu kapacitet određenih lokacija i stanje pčelinjih ispaša te o tome obavijestiti pčelare najbržim putem.

(8) Šef Odjeljenja donosi Pravilnik kojim propisuje uslove o sadržini i načinu vođenja Katastra iz stava 1. ovog člana.

**Član 16.**

**(Pašni red)**

(1) Pašni red propisuje način upravljanja pčelinjim pašama na području Brčko distrikta BiH.

(2) Pašni red utvrđuje Odjeljenje.

(3) Način upravljanja pčelinjim pašama iz stava 1. ovog člana utvrđuje se Pravilnikom iz člana 15. Stav 8 kojeg donosi šef Odjeljenja.

(4) Pašnim redom utvrđuje se:

a) površina paša,

b) preporučena gustoća pčelinjih zajednica s obzirom na količinu i vrstu pčelinje paše.

v) raspored stacioniranih pčelinjaka i raspored slobodnih stajališta koja su određena za privremeno dovoženje pčelinjih zajednica na pašu,

g) način dodjeljivanja mjesta za smještaj pčelinjaka (stajališta).

c) način uređenja i označavanja stajališta,

đ) vrijeme dovoženja pčelinjih zajednica na pčelinju pašu,

d) vrijeme odvoženja pčelinjih zajednica sa pčelinje paše i

ž) postupak kad pčelar mora odseliti pčelinje zajednice sa određenog mjesta.

(5) Pašni red mora biti usklađen sa Katastrom.

**Član 17.**

**(Registar pčelara i pčelinjaka)**

(1) Evidencija pčelara i pčelinjaka vodi se u Registru pčelara i pčelinjaka (u daljem tekstu: Registar) koji čini sastavni dio centralne baze podataka Registra poljoprivrednih gazdinstava (RPG) u Brčko distriktu.

(2) Upis u Registar je obavezan za sve pčelare i pčelinjake na teritoriji Brčko distrikta.

(3) Uslov za upis u Registar na teritoriji Brčko distrikta jeste da je pčelar prethodno registrovan u RPG.

(4) Registar pčelara i pčelinjaka vodi Odjeljenje.

(5) Prijava za upis u Registar podnosi se nadležnom Odjeljenju na propisanom obrascu (Prilog II) koji se nalazi u prilogu ovog Zakona i čini njegov sastavni dio.

**Član 18.**

**(Sadržaj registra)**

(1) Registar sadrži slijedeće podatke:

a) Jedinstveni identifikacijski broj pčelinjaka koji dodjeljuje baza podataka;

b) Registracioni broj poljoprivrednog gazdinstva (RBPG);

c) Ime i prezime fizičkog ili naziv pravnog lica, adresu, telefon, JMB pčelara ili

ID za pravno lice i JMB odgovornog lica;

d) Ukupan broj pčelinjih zajednica kao i tip košnica;

e) Katastarsku opštinu, katastarski broj parcele i geografske koordinate parcele (GIS) ako su određene;

f) Tip pčelinjaka (stacionarni, seleći).

**Član 19.**

**(Ažuriranje podataka)**

(1) Svaku promjenu u odnosu na podatke iz prijave u Registar, osim broja pčelinjih zajednica, pčelar je dužan prijaviti nadležnom Odjeljenju u roku od 15 dana od dana promjene.

(2) Pčelar je dužan dva puta godišnje, na propisanom obrascu, nadležnom Odjeljenju dostaviti podatke o brojnom stanju pčelinjih zajednica. Ažuriranje podataka o broju pčelinjih zajednica na dan 31.12. prethodne godine vrši se u nadležnom Odjeljenju u periodu od 01-30.04. odnosno, na dan 30.06. tekuće godine u periodu od 01-30.09.

(3) Do uspostave Registra, evidenciju će voditi nadležno Odjeljenje kroz Registar poljoprivrednih gazdinstava i pomoćnu evidenciju u Excel formatu.

(4) Pčelar je dužan dopustiti ovlaštenom licu pristup pčelinjaku, te dati podatke koji se od njega traže za potrebe Evidencije.

(5) Šef Odjeljenja donosi Pravilnik o načinu vođenja Evidencije pčelara i pčelinjaka u Brčko distriktu BiH

**Član 20.**

**(Postupak obilježavanja pčelinjaka)**

(1) Upisom u Registar pčelara i pčelinjaka, svakom pčelinjaku dodjeljuje se jedinstveni identifikacijski broj pčelinjaka (u daljem tekstu: JIBP), a koji se obavezno koristi u svakoj daljoj komunikaciji u vezi sa pčelinjakom i pčelarom.

(2) Obilježivanje pčelinjaka vrši se identifikacijskom pločom,

(3) Identifikacijska ploča za obilježivanje pčelinjaka je pravougaonog oblika najmanje visine 300 mm i dužine 600 mm.

(4) Identifikacijska ploča mora da sadrži slijedeće podatke:

a) Ime i prezime ili naziv fizičkog lica/samostalnog preduzetnika ili pravnog lica;

b) Adresa, telefonski broj vlasnika;

c) Oznaku nadležnog Odjeljenje - " OPŠVBD";

d) JIBP pčelara i pčelinjaka;

e) Ukupan broj košnica;

f) Podaci se ispisuju slovima visine do 50 mm latiničnim ili ćiriličnim pismom;

(5) Izradu i postavljanje identifikacijske ploče na pčelinjaku provodi vlasnik.

**V PROMET PČELINJIM ZAJEDNICAMA, MATICAMA I PČELINJIM PROIZVODIMA**

**Član 21.**

**(Pravo prometa)**

Na teritoriji Brčko distrikta prometovanje pčelinjim proizvodima (pčelinjim zajednicama, maticama, rojevima pčela, medom, voskom, polenom, peludom, matičnom mliječi, propolisom i pčelinjim otrovom) mogu obavljati fizička lica - nosioci poljoprivrednog gazdinstva registrovanog u Registru poljoprivrednih gazdinstava i Registru pčelara i pčelinjaka, fizička lica - samostalni preduzetnici sa registrovanom djelatnošću prometa i pravna lica nosioci poljoprivrednog gazdinstva registrovanog u Registru poljoprivrednih gazdinstava i Registru pčelara i pčelinjaka i pravna lica koja nisu nosioci registrovanog poljoprivrednog gazdinstva ali imaju registrovanu djelatnost prometa pčelinjim proizvodima.

**Član 22.**

**(Rasa pčela)**

Radi očuvanja bioloških karakteristika pčele Apis meliffera carnica, na teritoriji Brčko distrikta BiH nije dozvoljeno gajenje i promet priplodnim materijalom drugih rasa pčela.

**Član 23.**

**(Osnovne karakteristike prometovanih proizvoda)**

(1) Fizičko i pravno lice koje se bavi pčelarstvom, u promet može staviti:

a) samo zdrave pčelinje zajednice i matice i

b) med i druge pčelinje proizvode koji ispunjavaju zahtjeve propisane Zakonom o hrani („Službeni glasnik BiH“, broj 50/04 i Pravilnikom o medu i drugim pčelinjim proizvodima („Službeni glasnik BiH“, broj 37/09, 65/10, 25/11),

(2) Šef Odjeljenja donosi Pravilnik kojim propisuje uslove o kvalitetu pčelinjih proizvoda i njihovom stavljanju u promet.

**VI ZAŠTITA PČELA**

**Član 24.**

Strogo je zabranjeno uništavanje pčelinjih zajednica, nanošenje štete pčelinjim zajednicama i pčelinjaku u cijelosti.

**A) DUŽNOSTI PČELARA**

**Član 25.**

**(Briga o pčelinjoj zajednici i zaštita od trovanja)**

(1) Pčelar je dužan brinuti se za pčelinju zajednicu, te vršiti:

a) zaštitu pčela i njenih staništa kroz održivo korištenje, koje treba doprinijeti očuvanju biološke raznolikosti ekoloških sistema,

b) primjenu savremenih apitehničkih mjera u skladu sa načelima dobre pčelarske prakse i poduzimati sve mjere radi sprečavanja pojave i širenja bolesti pčela lijekovima koji su registrovani i odobreni od strane Odjeljenja,

c) osigurati sve potrebne mjere radi sprečavanja pristupa domaćih i divljih životinja pčelinjaku,

d) osigurati higijenski ispravno pojilište za pčele,

e) zatvoriti pčelinje zajednice u košnice ili izvršiti privremeno preseljenje košnica u slučaju kada dolazi do primjene sredstava za zaštitu bilja u okolini pčelinjaka ili suzbijanja komaraca i uništavanja drugih štetočina u poljoprivredi i šumarstvu aviotretiranjem i drugim metodama.

(2) Šef Odjeljenja donosi **Pravilnik za primjenu zaštitnih praksi od strane pčelara u periodu tretiranja poljoprivrednih kultura sredstvima za zaštitu bilja kojim će se bliže urediti z**aštitne prakse koje su pčelari, pčelarska udruženja i njihovi savezi dužni da preduzmu u periodu kada poljoprivredni proizvođači vrše tretman poljoprivrednih kultura sredstvima za zaštitu bilja bliže će se urediti.

**Član 26.**

**(Briga o zdravstvenom stanju pčela)**

(1) Pčelar trajno vodi brigu o zdravstvenom stanju pčelinjih zajednica.

(2) U cilju sprečavanja pčelinjih bolesti pčelar je dužan održavati higijenu pčelinjaka kao i ličnu higijenu pri radu sa pčelama.

(3) Poljoprivredni proizvođači i pčelari dužni su ukloniti ambalažu i posude u kojima je vršeno rastvaranje preparata štetnih za pčele.

(4) Pčelar poduzima posebne mjere radi sprečavanja pojave grabeži s ciljem osiguranja normalnog razvoja pčelinje zajednice.

(5) Pčelar osigurava pčelinjim zajednicama redovno dopremanje kvalitetne hrane i čiste vode.

(6) Pčelar redovno vodi brigu o stepenu napadnosti pčelinjih zajednica sa varoom i provodi potrebna liječenja protiv varoe.

**Član 27.**

**(Kontrola zdravstvenog stanja pčela)**

(1) Pčelar je obavezan edukovati se za suzbijanje pčelinjih bolesti do nivoa da je sposoban prepoznati simptome najznačajnijih bolesti i štetnika pčela.

(2) Prilikom svakog pregleda pčelinjih zajednica, pčelar treba redovno kontrolisati zdravstveno stanje pčela, pratiti moguće simptome koji ukazuju na prisustvo neke od bolesti i štetnika te poduzeti mjere za preventivno djelovanje i eventualno liječenje pčela.

(3) Udruženja i Savez pčelara posebno vode brigu o upoznavanju pčelara sa najznačajnijim bolestima i štetnicima, sistemskom praćenju kretanja bolesti, štetnika, gubitaka pčelinjih zajednica te zakonskim propisima o zaštiti pčela od bolesti.

**Član 28.**

**(Suzbijanje bolesti pčela)**

(1) Suzbijanje zaraznih pčelinjih bolesti je obaveza vlasnika pčelinjih zajednica, veterinarske organizacije i veterinarske inspekcije.

(2) U slučaju pojave prvih znakova opasnih bolesti (Američka trulež i dr.) ili sumnje na bolest, pčelar je dužan odmah:

a) prijaviti veterinarskoj organizaciji sumnju na oboljenje i

b) omogućiti nesmetan rad organa, koji vrši pregled pčela po nalogu veterinarske inspekcije.

(3) prilikom dijagnostičkih i drugih ispitivanja u cilju preventive i kod kontrole zdravstvenog stanja pčela i pčelinjih proizvoda, pčelari su dužni pružiti punu pomoć ovlaštenim organima.

(4) Odjeljenje za poljoprivredu, vodoprivredu i šumarstvo Vlade Brčko distrikta BiH mora osigurati novčanu nadoknadu pčelaru, po tržišnim cijenama, za pčelinje zajednice i opremu, koji su uništeni ili oštećeni, prilikom provođenja određenih mjera za suzbijanje američke truleži pčelinjeg legla po nalogu veterinarskog inspektora u slučajevima:

a) kada je izbijanje zarazne bolesti ili sumnje na zaraznu bolest blagovremeno prijavljeno;

b) ako pčelar vrši pčelarsku djelatnost u skladu sa ovim zakonom i drugim propisima koji regulišu oblast pčelarstva.

c) ako su implementirane i druge propisane i određene mjere za sprečavanje i suzbijanje bolesti.

**Član 29.**

**(Zaštita zdravlja ljudi i životne sredine)**

Pčelari su obavezni, u cilju zaštite zdravlja ljudi i životne sredine:

a) da pri liječenju pčelinjih bolesti upotrebljavaju registrovane lijekove po uputstvu, odnosno odluke veterinarskih službi, kako bi se spriječilo njihovo prisustvo u medu i drugim pčelinjim proizvodima;

b) da mjere zdravstvene zaštite pčela vrše u skladu sa propisima kojima se uređuje oblast veterinarstva u Brčko distriktu BiH

c) stavljati u promet samo one pčelinje proizvode koji ne mogu ugroziti zdravlje ljudi.

d) obezbijediti pčelarsku zaštitnu odjeću za sva lica koja posjećuju pčelinjak.

**B) UPOTREBA SREDSTAVA ZA SUZBIJANJE KOMARACA I UNIŠTAVANJE DRUGIH ŠTETOČINA U POLJOPRIVREDI I ŠUMARSTVU I SREDSTAVA ZA ZAŠTITU BILJA**

**Član 30.**

(1) Upotreba sredstava za suzbijanje komaraca i uništavanje drugih štetočina u poljoprivredi i šumarstvu avio tretiranjem otrovnih za pčele za vrijeme pčelinje paše, vrši se samo po Rješenju o odobrenju Odjeljenja .

(2) Rješenje o odobrenju iz stava 1. ovog člana donosi se za svako pojedinačno tretiranje.

(3) Organ iz stava 1. ovog člana dužan je da obavijestiti:

a) pismenim putem organizaciju pčelara o izdatom odobrenju i

b) pčelare putem sredstava javnog informisanja, najmanje 48 časova prije tretiranja, o mjestu i vremenu upotrebe sredstava otrovnih za pčele, načinu upotrebe, vremenu trajanja otrovnog sredstva i ugroženom području.

(4) Pod ugroženim područjem iz stava 3. tačka b) ovog člana smatra se površina na kojoj se upotrebljavaju sredstva za suzbijanje komaraca i uništavanje drugih štetočina u poljoprivredi i šumarstvu, kao i okolno zemljište koje se prostire u krugu od pet kilometara vazdušne linije udaljenosti od granice te površine.

5) Upotreba sredstava za zaštitu bilja otrovnih za pčele za vrijeme pčelinje paše obavljaće se u skladu sa propisima kojima se uređuje oblast upotrebe sredstava za zaštitu bilja i Pravilnikom dobrih praksi i odgovornog ponašanja poljoprivrednika prilikom tretmana poljoprivrednih kultura sredstvima za zaštitu bilja.

6)Šef Odjeljenja za poljoprivredu, šumarstvo i vodoprivredu Brčko distrikta donosi **Pravilnik dobrih praksi i odgovornog ponašanja poljoprivrednika prilikom tretmana poljoprivrednih kultura sredstvima za zaštitu bilja** kojim propisuje dobre prakse koje su poljoprivrednici  dužni da preduzmu kada vrše tretman poljoprivrednih kultura sredstvima za zaštitu bilja.

**VII PČELARSKE ORGANIZACIJE**

**Član 31.**

(1) Pčelari se mogu učlanjivati u pčelarsku organizaciju – udruženje pčelara, na osnovu Zakona o udruženjima i fondacijama Brčko distrikta („Službeni glasnik Brčko distrikta BiH“, broj: 12/02 i 19/07).

(2) U okviru svoje organizacije pčelar ispunjava sve svoje obaveze i koristi svoja prava utvrđena Zakonom, podzakonskim propisima donesenim na osnovu zakona, statutom udruženja i drugim normativnim aktima udruženja, pčelarske zadruge i Saveza pčelara.

(3) Pčelarske organizacije su obavezne promovisati pčelarstvo i stvarati uslove za njegov razvoj, prvenstveno pružanjem pomoći pčelarima.

(4) Pčelarske organizacije će u svom radu razvijati sve oblike saradnje pčelara, koji doprinose razvoju pčelarstva.

(5) Pčelari mogu pomoću pčela organizovano oprašivati biljne kulture uz ugovorene uslove.

(6) Pčelarske organizacije dužne su učestvovati u izradi Plana pašnog reda i drugim postupcima za koje je zakonom i podzakonskim aktima propisano učešće pčelarskih organizacija.

(7) Udruženja pčelara će tokom godine najmanje dva puta provoditi zajedničke aktivnosti sa udruženjima proizvođača voća i povrća a koje doprinose edukaciji i širenju svijesti o značaju pčelarstva za razvoj voćarske, povrtlarske i ratarske proizvodnje i o tome pismeno obavijestiti Odjeljenje.

**VIII NADZOR, NADOKNADA ŠTETE I KAZNENE ODREDBE**

**Član 32.**

**(Nadzor)**

(1) Upravni nadzor nad provođenjem odredbi ovog zakona i provedbenih propisa donesenih na osnovu ovog zakona provodi Odjeljenje i drugi nadležni organi u skladu sa važećim propisima i aktima Brčko distrikta BiH.

(2) Inspekcijski nadzor nad sprovođenjem ovog zakona i propisa donesenih na osnovu njega vrši poljoprivredna i veterinarska inspekcija.

**Član 33.**

**(Nadoknada štete)**

1) U slučaju uginuća, ili prinudne eutanazije pčela usled zaraženosti zaraznim bolestima vlasnik pčelinjaka ima pravo na novčanu naknadu za uništena pčelinja društva i opremu po važećoj tržišnoj cijeni, od Odjeljenja, pod uslovom da je prije pojave bolesti postupao u skladu sa odredbama iz poglavlja VI „Zaštita pčela“, potpoglavlja A) „Dužnosti pčelara“, članovi 25.,26.,27.,28. i 29.

2) Pravo na jednokratnu novčanu naknadu iz stava (1) ovog člana pčelar ostvaruje podnošenjem Zahtjeva uz koji dostavlja kopiju izveštaja veterinarskog inspektora koji je ustanovio postojanje zaraze, uginuća i naložio mjere prinudne eutanazije.

**Član 34.**

**(Kaznene odredbe)**

(1) Novčanom kaznom od 1000 do 10000 KM kazniće se za prekršaj **pravno lice** ako:

a) gaji pčele suprotno odredbama člana 5. ovog zakona,

b) ne sprovodi mjere zaštite pčela (član 25.)

c) upotrebljava sredstva za suzbijanje komaraca i uništavanje drugih štetočina u poljoprivredi i šumarstvu aviotretmanom i drugim metodama za vrijeme pčelinje paše suprotno odredbama člana 30. ovog zakona,

d) vrši selekciju i reprodukciju pčela suprotno odredbama člana 3. ovog zakona,

e) postavi pčelinjak suprotno odredbama člana 6. i člana 7. ovog zakona,

f) vrši prevoz pčela suprotno odredbama člana 11. ovog zakona,

g) ne omogući pčelaru prolaz preko svog zemljišta radi praćenja i hvatanja odbjeglog roja pčela (član 14.),

h) gaji i u promet stavlja priplodni materijal drugih rasa pčela, osim zaštićene rase pčela (član 22.),

i) stavlja u promet pčelinje zajednice, matice i pčelinje proizvode suprotno odredbama člana 23. ovog zakona i

j) ne omogući ovlašćenom licu pristup pčelinjaku i ne daje podatke potrebne za Evidenciju u za to predviđenom roku (član 19.).

(2) Za prekršaj iz stava 1. ovog člana kazniće se novčanom kaznom u iznosu od 1.000 KM do 3.000 KM i odgovorno lice u pravnom licu.

(3) Za prekršaj iz stava 1. ovog člana kazniće se **samostalni preduzetnik** novčanom kaznom u iznosu od 1.000 KM do 6.000 KM.

(4) Za prekršaj iz stava 1. ovog člana kazniće se **fizičko lice** novčanom kaznom u iznosu od 500 KM do 1.500 KM.

**IX PRELAZNE I ZAVRŠNE ODREDBE**

**Član 35.**

(1) Odjeljenje je dužno u roku od šest mjeseci od dana usvajanja ovog zakona uspostaviti Registar pčelara i pčelinjaka na teritoriji Brčko distrikta BiH.

(2) Odjeljenje će u roku od šest mjeseci od dana usvajanja ovog Zakona donijeti Smjernice za razvoj pčelarstva na teritoriji Brčko distrikta BiH.

(3) Šef Odjeljenja će u roku od šest mjeseci od dana stupanja na snagu ovog zakona donijeti sljedeće podzakonske akte:

a) Pravilnik o uslovima i načinu prevoza pčela (član 11. stav 6);

b) Pravilnik o katastru pčelinje paše i pašnom redu (član 15. stav 8 i član 16 . stav 3 );

c) Pravilnik o kvalitetu pčelinjih proizvoda u proizvodnji i stavljanju u promet (član 23 . stav 2 );

d) Pravilnik o načinu vođenja Evidencije pčelara i pčelinjaka u Brčko distriktu BiH (član 19. stav 5); e) Pravilnik za primjenu adekvatnih zaštitnih praksi od strane pčelara u periodu tretiranja poljoprivrednih kultura sredstvima za zaštitu bilja na teritoriji Brčko distrikta BiH ( član 25. stav 2);

f) Pravilnik za polaganje pčelarskog ispita (član 4. stav 3);

g) Pravilnik dobrih praksi i odgovornog ponašanja poljoprivrednika prilikom tretmana poljoprivrednih kultura sredstvima za zaštitu bilja na teritoriji Brčko distrikta BiH (član 30. stav 6).

(4) Ovaj zakon stupa na snagu osmog dana od dana objavljivanja u „Službenom glasniku Brčko distrikta Bosna i Hercegovine“.

PREDSJEDNIK SKUPŠTINE BRČKO DISTRIKTA BiH

**OBRAZLOŽENJE**

**PRAVNI OSNOV**

 Osnov za donošenje Zakona o pčelarstvu (u daljnjem tekstu: „Zakon“) sadržan je u članu 22. Statuta Brčko distrikta Bosne i Hercegovine-prečišćeni tekst („Službeni glasnik Brčko distrikta BiH“, broj 2/10), funkcije i ovlaštenja Brčko distrikta BiH i nadležnosti Skupštine Brčko distrikta BiH.

**RAZLOZI ZA DONOŠENJE ZAKONA**

 Razlog za donošenje Zakona je uređenje oblasti pčelarstva uzimajući u obzir stanje i karakteristike ovog sektora na području Brčko distrikta BiH, budući da za ovaj vid poljoprivredne proizvodnje do sada nije postojala zakonska regulativa, a u cilju očuvanja biološke raznolikosti flore i faune na teritoriji Brčko distrikta, unapređenja poljoprivredne i voćarske proizvodnje, te zaštite pčela i njene uloge u prirodi koju ostvaruje oprašivanjem.

**BUDŽETSKE IMPLIKACIJE**

Zakon, u obliku kako je predložen, neće imati uticaja na povećanje rashoda budžeta Brčko distrikta BiH za fiskalnu 2018. godinu.

**PRILOG I**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ime i prezime/naziv pčelara:

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  |  |  |  |  |  |  |  |  |  |  |  |  |

Jedinstveni identifikacioni broj pčelinjakajeupno dana:nicako Distrikta, na\_\_i i Pravilnikom o medu i drugim pčelinjeim proizvodima (" elementarnih nepogoda tak na osnovu

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adresa

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Telefon

Odjeljenje za za poljoprivredu, šumarstvo i vodoprivredu Brčko distrikta

**Z A H T J E V**

za odobravanje za smještaj selećeg pčelinjaka

Obraćam Vam se ovim Zahtjevom da mi u skladu sa Zakonom o pčelarstvu („Službeni glasnik BD BiH“ broj \_\_\_\_\_), odobrite smještaj selećeg pčelinjaka na teritoriji Brčko distrikta BiH, lokacija:\_\_\_\_\_\_\_\_\_\_\_\_\_\_\_\_\_\_.

Želim preseliti pčelinjak sa lokacije:

|  |  |  |  |
| --- | --- | --- | --- |
| Lokacija |  | Broj pčelinjih društava/košnica |  |
| Mjesna zajednica |  | Katastarska čestica broj |  |

Na sljedeću lokaciju:

|  |  |  |  |
| --- | --- | --- | --- |
| Lokacija |  | Broj pčelinjih društava/košnica |  |
| Mjesna zajednica |  | Katastarska čestica broj |  |
| GIS X i Y koordinate: |  |  |  |
| Planirano vrijeme boravka pčela na traženoj lokaciji | Od: | Do: | Ukupno dana: |

Predviđena relacija, tj. trasa puta kojom se namjerava prevoziti pčelinjak: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ime i prezime pratioca pčela: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**I Z J A V A**

Pod punom moralnom, materijalnom i krivičnom odgovornošću izjavljujem da pčele u navedenom pčelinjaku ne sadrže promjene karakteristične za bolest američka kuga pčelinjeg legla.

Brčko distrikt BiH, dana\_\_\_\_\_ 20 \_\_\_\_\_ godine.

Podnosilac zahtjeva:

-----------------------------------

Prilog:

-Saglasnost vlasnika/korisnika zemljišta

**PRILOG II**

**Obrazac za upis/brisanje podataka u Registaru pčelara i pčelinjaka BDBiH**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Jedinstveni identifikacijski broj poljoprivrednog gazdinstva/RPG |  |  |  |  |  |  |  |  |  |  |  |

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Jedinstveni identifikacijski broj pčelinjaka |  |  |  |  |  |  |  |  |  |  |  |

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| JMB pčelara ili ID za pravno lice |  |  |  |  |  |  |  |  |  |  |  |

|  |  |
| --- | --- |
| Ime i prezime / Naziv pravne osobe |  |
| Mjesto stanovanja / Sjedište |  |
| Ulica i kućni broj |  |
| Telefon/fax/e-mail |  |
| Odgovorna osoba(popunjava samostalni preduzetnik i pravno lice) |  |
| JMB odgovorne osobe(popunjava samostalni preduzetnik i pravno lice) |  |

Stanje lokacije pčelinjaka

|  |  |  |  |  |  |
| --- | --- | --- | --- | --- | --- |
| Mjesna zajednica | Katastarski broj parcele | GPS X | GPS Y | Broj košnica | Tip |
| Stacionirani | seleći |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |

Broj pčelinjih zajednica i tipovi košnica

|  |  |
| --- | --- |
| Tip košnica (svi pašnjaci ukupno) | Broj pčelinjih zajednica |
|  |  |
|  |  |
|  |  |
| UKUPNO ZAJEDNICA |  |

U --------------------------, 201\_\_ godine

Pčelar: Ovlašteni službenik:

\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_